ผู้จัดการกองทุนทั่วโลกลดลงทุนหุ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — HSBC เผยผลสำรวจผู้จัดการกองทุนมองหุ้นไตรมาส 2 ไม่สดใส เทน้ำหนักตลาดหุ้นเกิดใหม่ หุ้นเอเชียเพิ่ม 
นายบรูโน ลี ผู้อำนวยการบริหาร แผนกบริหารความมั่งคั่ง ฝ่ายบุคคลธนกิจ ประจำภูมิภาคเอเชียแปซิฟิก ธนาคารเอชเอสบีซี เปิดเผยถึงผลสำรวจผู้จัดการกองทุนราว หนึ่งใน 5 หรือ 20% ของผู้จัดการกองทุนว่า ได้ลดน้ำหนักการลงทุนในตลาดหุ้นลงในไตรมาส 2 ปี 2553 จากไตรมาสก่อนที่ประมาณครึ่งหนึ่งของผู้จัดการกองทุนแนะลงทุนในตลาดหุ้น ส่วนอีกครึ่งหนึ่งมองเป็นกลาง
นอกจากนี้ มองการลงทุนในตลาดพันธบัตรยังไม่น่าสนใจ เนื่องจากวิกฤตหนี้สินในตลาดยุโรปส่งผลกระทบต่อการฟื้นตัวของเศรษฐกิจโลก แต่ก็ไม่แนะนำให้ถือเงินสด ควรเลือกลงทุนสินทรัพย์เสี่ยงเพิ่ม
ผู้จัดการกองทุนมองการลงทุนในตลาดหุ้นเกิดใหม่สดใสเพิ่มขึ้น โดยมีสัดส่วนอยู่ที่ 75% เพิ่มจาก 60% ของไตรมาสก่อน และส่วนใหญ่แนะลงทุนในตลาดเกิดใหม่ทั่วโลก/ตลาดพันธบัตรที่ให้ผลตอบแทนสูง โดยเพิ่มจาก 38% ในไตรมาสแรกปี 2553 เป็น 88% ขณะที่ไม่มีรายใดเลยที่แนะให้ลดน้ำหนักการลงทุนในตลาดหุ้นเอเชียแปซิฟิก ไม่รวมญี่ปุ่น แต่พบว่ากลุ่มสำรวจปรับมุมมองเป็นกลางต่อตลาดหุ้นเอเชียมากขึ้น จาก 30% ของไตรมาสก่อน มาอยู่ที่ 63% ในไตรมาส 2 ปี 2553
ผลสำรวจระบุว่า เกินกว่าครึ่งหนึ่งหรือ 56% ของกลุ่มสำรวจลดน้ำหนักการลงทุนในตลาดหุ้นยุโรป ขณะที่กลุ่มสำรวจที่เคยมองตลาดพันธบัตรยุโรปสดใส มีสัดส่วนลดลงจาก 50% เหลือเพียง 29%
การลงทุนในสินทรัพย์ในอเมริกาเหนือยังคงน่าสนใจ โดยมีกลุ่มสำรวจเพียง 11% ที่ปรับลดน้ำหนักลงทุนในตลาดหุ้นสหรัฐ จากไตรมาส 1 ปี 2553 ซึ่งอยู่ที่ 20% และไม่มีรายใดเลยที่ปรับลดน้ำหนักการลงทุนในตลาดพันธบัตรสหรัฐ เทียบกับ 11% ของไตรมาสก่อน
“นักลงทุนเริ่มคุ้นเคยกับการเปลี่ยนแปลงของเศรษฐกิจโลกมากขึ้น และปรับแผนการลงทุนให้รวดเร็วทันกับความผันผวนด้วยการปรับพอร์ตลงทุนให้สมดุล โดยรวมแล้วนักลงทุนยังระมัดระวังและเน้นลงทุนตลาดพันธบัตรที่กระจายความเสี่ยงและตลาดหุ้นในหลายภูมิภาค เช่น สหรัฐและตลาดเกิดใหม่ ซึ่งการฟื้นตัวของเศรษฐกิจเริ่มปรากฏชัดและมีเสถียรภาพมากขึ้น” นายลี กล่าว